Защо провеждаме зрелостни изпити? - Институт за пазарна икономика
Защо провеждаме зрелостни изпити? ...
Автор: Адриан Николов / 25.05.2018
Всяка година, с идването на сезона на матурите се развихря и дебатът дали трябва да се провеждат зрелостни изпити и дали тяхната цена – както усилието и стресът на учениците, така и разходите и затрудненията за МОН, е оправдана. Като цяло обаче, позитивите от провеждането на общи стандартни изпити на всички зрелостници (и на още няколко степени в хода на училищното образование) далеч надхвърлят негативите, а тук ще се спрем на няколко от добрите им черти, както и на няколко мерки които биха могли да бъдат подобрени.
Основната причина, поради която се провеждат зрелостните изпити е създаването на независима, напълно сравнима и обективна оценка на постиженията на отделните ученици и училища в края на образователния процес (до голяма степен изложените тук аргументи важат и за другите две оценявания, след четвърти и след седми клас). Това от своя страна прави сравними дипломите на завършилите средно образование, независимо от учебното им заведение и предпочитанията на преподавателите им, което e от полза както за висшите учебни заведения, към които се насочват немалка част от учениците, така и за бъдещите им работодатели. Постигането на определен резултат на външно оценяване цели да гарантира, че завършилите средно образование покриват определени минимални нива на основни знания, необходими за по-нататъшното им развитие.
Същевременно, матурите са и подходящ (но не и достатъчен) инструмент за провеждането на политики в сферата на образованието. Понастоящем те са единственият директно сравним измерител на постиженията на учениците, и като такъв са сред малкото начини, по които образователните власти получават обратна връзка за резултатите от своите политики. За училищата пък матурите са „сверяване на часовника“, което ги поставя в пряко сравнение с останалите училища и им позволява да следят резултатите от дейността си през годините. В резултат на това, МОН е в състояние да насочва усилията си там, където установява проблеми , а самите училища да коригират политиките. От гледна точка на родители пък, предвид липсата на по-добри инструменти за обективно сравнение между отделните училища, постиженията на предишни матури са важен фактор при избора къде да запишат децата си.